ຍົນ​ໂດຣນ ຂອງ​ສະຫະລັດ ສັງຫານ ພວກຫົວຮຸນແຮງ 7 ຄົນ ໃນປາກິສຖານ
​ບັນດາ​ເຈົ້າໜ້າ​ທີ່​ສືບ​ລັ​ບ​ໃນ​ທ້ອງ​ຖິ່ນ ກ່າວ​ວ່າ ​ຍົນໂດຣນ ​ໄດ້​ຍິງ​ຈະ​ຫລວດ​ສອງ​ລູກ ທີ່ຕົກ​ຖືກ​ເປົ້າໝາຍ​ຄ້າຍ​ພັກ ​ຂອງ​ພວກ​ຫົວ​ຮຸນ​ແຮງ ໃກ້ໆ​ກັບຊາຍ​ແດນ​ອັຟກາ​ນິສຖານ.
ບັນດາເຈົ້າໜ້າທີ່ ປາກິສຖານ ກ່າວວ່າ ການໂຈມຕີທີ່ສົງໄສວ່າ ເປັນການກະທຳຂອງເຮືອບິນບໍ່ມີຄົນຂັບ ຫຼື ໂດຣນ ຂອງ ສະຫະລັດ ໄດ້ສັງຫານພວກຫົວຮຸນແຮງຢ່າງນ້ອຍ 7 ຄົນ ໃນ ເຂດ Waziristan ເໜືອ ບັນດາເຈົ້າໜ້າທີ່ສືບລັບໃນທ້ອງຖິ່ນ ກ່າວວ່າ ຍົນໂດຣນ ໄດ້ຍິງ ຈະຫລວດສອງລູກ ທີ່ຕົກຖືກເປົ້າໝາຍຄ້າຍພັກຂອງພວກຫົວ ຮຸນແຮງ ໃນເຂດ Datta Khail ຊຶ່ງເປັນເຂດພູດອຍ ໃກ້ໆກັບ ຊາຍແດນອັຟການິສຖານ ເຂົາເຈົ້າກ່າວຕື່ມວ່າ ມີຄວາມສົງໄສວ່າ ຄ້າຍດັ່ງກ່າວເປັນບ່ອນຫລົບລີ້ ທີ່ນຳໃຊ້ໂດຍ ພວກຫົວຮຸນແຮງ Uzbek ຊຶ່ງເປັນເຄືອຂ່າຍ ກັບ Hafiz Gul Bahadar ຜູ້ບັນຊາການ ຄົນປາກິສຖານ ທີ່ນິຍົມພວກ al-Qaida ການໂຈມຕີຂອງຍົນໂດຣນ ໃນວັນອາທິດມື້ນີ້ ແມ່ນເປັນຄັ້ງທຳອິດຂອງປີໃໝ່ນີ້ ກອງທັບປາກິສຖານ ໄດ້ເພີ້ມປະຕິບັດການ ຕໍ່ຕ້ານພວກຫົວຮຸນແຮງ ຢູ່ທີ່ເຂດຊົນເຜົ່າຕ່າງໆ ຕາມຊາຍແດນກັບອັຟການິສຖານ ນັບຕັ້ງແຕ່ ພວກຫົວຮຸນແຮງໄດ້ບຸກໂຈມຕີ ໂຮງຮຽນແຫ່ງໜຶ່ງ ທີ່ບໍລິຫານງານໂດຍທະຫານປາກິສຖານ ໃນເມືອງ Peshawar ເມື່ອ ວັນທີ 16 ທັນວາຜ່ານມາ ທີ່ໄດ້ສັງຫານ 150 ຄົນ ຊຶ່ງເກືອບທັງໝົດ ແມ່ນເດັກນ້ອຍ